1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40
Chapter 24
Óh lheueh nyan TUHAN meufeureuman ubak Nabi Musa, "ék kheueh laju keu gata jak meuhadab ubak Ulôn, gata meusajan ngon Nabi Harun, Nadab dan Abihu, dan tujoh ploh droe peumimpén bansa, dan sujut kheueh laju taseumah Ulôn rot jiôh.
2 Dan gata keudroe nyang jeuet peurab ubak Ulôn. Nyang laén hana jeuet jipeurab toe ngon Ulôn, dan rakyat sagai-sagai bék jipeutoe ubak gunong nyoe."
3 Óh lheuehnyan Nabi Musa laju geujak sira geupeumaklum habanyan ubak banmandum bansanyan banmandum peurintah dan atoran TUHAN. Awaknyan mandum jijaweueb ngon haba nyang sipeue kheun, "Kamoe kamoetem peubuet banmandum nyang geupeugah lé TUHAN."
4 Óh lheueh nyan Nabi Musa laju geutuléh banmandum peurintah TUHAN. Óh singoh nyan banbeungoh that-that, laju geupeudong saboh miseubah deungon dua blaih boh tugu bak gaki gunong nyan; tieb-tieb saboh tugu sibagoe waki saboh sukée bansa Israel.
5 Óh lheuehnyan Nabi Musa laju geu-utus na meupadubdroe ureuëng muda, dan awaknyan laju jipeuseumah keureubeuen nyang teutot keu TUHAN dan jisie teuma na meupadub boh leumô keu keureubeuen peudamé.
6 Siladum nibak darah leumô nyan laju geucok lé Nabi Musa laju geurô lam ayan-ayan. Siladum teuk laju geurô ateueh miseubah.
7 Óh lheuehnyan laju geucok kitab peujanjian nyang na teutuléh peurintah-peurintah TUHAN, dan laju geubeuet ngon su nyang meuleungkeung keu bansa nyan. Kheun awaknyan, "Kamoe meutem kamoe taát ubak TUHAN dan kamoe peubuet peue-peue mantong nyang geupeurintah lé Gobnyan."
8 Óh lheuehnyan Nabi Musa laju geucok darah nyang na lam ayan-ayan nyan dan laju geureutek ateueh rakyat. Kheun gobnyan, "Darah nyoe sibagoe teupeukong peujanjian nyang ka geu ikat lé TUHAN deungon gata ngon dasai peue-peue nyang geupeurintah lé Gobnyan."
9 Óh lheuehnyan Nabi Musa, Nabi Harun, Nadab dan Abihu dan bantujoh ploh droe peumimpén nyan laju geupeurab ubak gunong,
10 dan awaknyan laju jingieng Po teu Allah Israel teungoh geudong ateueh sisuatu lagée aleue nyang teupeugét nibak batée nilam, dan ijo lagée langét nyang drang.
11 Banmandum peumimpén Israel nyan ka jikalon Po teu Allah; bahpi meunan awaknyan hana geupeubinasa. Óh lheuehnyan awaknyan laju jimakheun ngon ji-jieb ié.
12 Feureuman TUHAN ubak Nabi Musa, "Gata jak kheueh ubak Ulôn di ateueh gunong. Disinan teuma Ulôn bri ubak gata dua boh batée nyang ka Lôn tuléh ngon banmandum huköm Lôn. Banmandum huköm nyan Ulôn bri sibagoe peungajaran keu bansa nyan."
13 Dan Nabi Musa dan Yosua peumbantu gobnyan meusiab-siab dan Nabi Musa laju geuteungoh ateueh gunong teumpat tinggai TUHAN nyan.
14 Nabi Musa ka geupeusan ubak banmandum peumimpén Israel, "Gata preh kheueh bak teumpat khimah-khimah nyoe sampoe kamoe meugisa keunoe. Nabi Harun ngon Hur na meusajan gata disinoe. Soe mantong nyang na masa-alah, jeuet jak meuhadab ubak awaknyan keu teupeuseuleusoe."
15 Nabi Musa laju geuteungoh ateueh Gunong Sinai, dan gobnyan laju jipeupayong lé sigumpai awan.
16 Cahya TUHAN teuka laju geutreun nibak ateueh gunong nyan dan lé ureuëng Israel jingieng atranyan lagée apui nyang hu ateueh pucak gunong. Nam uroe treb jih awan jipeupayong gunong nyan, dan bak uroe nyang keutujoh TUHAN laju geuhôi Nabi Musa nibak lam awan nyan.
18 Dan Nabi Musa laju geuteungoh sampoe gobnyan ka geutamong lam awan nyan. Peuet ploh uroe peuet ploh malam Nabi Musa tinggai disinan.
Wordproject® is a registered name of the International Biblical Association, a non-profit organization registered in Macau, China.